*Το ποίημα γράφτηκε το 1931 και ανήκει στα ιστορικά ποιήματα του ποιητή. Αναφέρεται στο γεγονός ότι οι Λακεδαιμόνιοι αρνήθηκαν να συμμετάσχουν στην εκστρατεία των Ελλήνων κατά των Περσών με τη δικαιολογία ότι η παράδοσή τους δεν τους επέτρεπε να συμμετέχουν σε εκστρατεία παρά μόνον ως αρχηγοί. Ο ποιητής εμπνέεται από μια φράση της γνωστής επιγραφής που έστειλε ο Μ. Αλέξανδρος στην Αθήνα μαζί με 300 περσικές ασπίδες, λάφυρα από τη νικηφόρα μάχη του Γρανικού, για να τοποθετηθούν στον Παρθενώνα ως αφιέρωμα στην Αθηνά. Το κείμενο της επιγραφής ήταν αυτό: «ΑΛΕΞΑΝΔΡΟΣ ΦΙΛΙΠΠΟΥ ΚΑΙ ΟΙ ΕΛΛΗΝΕΣ ΠΛΗΝ ΛΑΚΕΔΑΙΜΟΝΙΩΝ ΑΠΟ ΤΩΝ ΒΑΡΒΑΡΩΝ ΤΩΝ ΤΗΝ ΑΣΙΑΝ ΚΑΤΟΙΚΟΥΝΤΩΝ», που σημαίνει : o Aλέξανδρος και οι Έλληνες εκτός από τους Λακεδαιμονίους αφιερώνουν αυτές τις ασπίδες, τις οποίες πήραν ως λάφυρα από τους βαρβάρους που κατοικούν στην Ασία. Με την επισήμανση «πλην Λακεδαιμονίων» ο Αλέξανδρος στηλιτεύει τη στάση των Σπαρτιατών, οι οποίοι αρνήθηκαν να τον ακολουθήσουν, όμως αποκλείονται τώρα και από τη δόξα της νίκης στο Γρανικό.*

*: η υπεροπτική απουσία των Λακεδαιμονίων από την εκστρατεία του Μ. Αλεξάνδρου και η ακόλουθη παραμονή τους στο περιθώριο της πολιτισμικής έκρηξης των Ελληνιστικών χρόνων. Το περιεχόμενό του είναι ιστορικό και στοχαστικό.*

* *Η στενή σχέση των ποιημάτων του Καβάφη με την ιστορία*
* *Η δημιουργία, η ακμή και η παρακμή των ελληνιστικών βασιλείων*
* *Η ταυτότητα του ομιλητή: η οπτική γωνία της αφήγησης και ο ειρωνικός σχολιασμός της στάσης των Λακεδαιμονίων*
* *Η αξιολόγηση της εκστρατείας: διάδοση της ελληνικής γλώσσας και του πολιτισμού.*
* *1ηστ.1-12*🡪 *Η αδιαφορία των Σπαρτιατών και ο ειρωνικός σχολιασμός της μη συμμετοχής τους στην εκστρατεία του Μ. Αλεξάνδρου( α. η επιγραφή των λαφύρων από τη νίκη στο Γρανικό, β) η πιθανή αδιαφορία των Λακεδαιμονίων, γ) η ειρωνική κατανόηση για την αδιαφορία των Λακεδαιμονίων)*
* *2η, στ. 13-23*🡪 *Η ένδοξη πανελλήνια νικηφόρα εκστρατεία ( α. αναφορά στις λαμπρές νίκες των Ελλήνων-πλην Λακεδαιμονίων- κατά των Περσών, β) εξύμνηση του ελληνικού κατορθώματος εναντίον των βαρβάρων*
* *3η, στ. 24-32*🡪 *Ο μεγάλος καινούργιος ελληνικός κόσμος και η περιφρόνηση προς τους Λακεδαιμονίους (ο νέος απέραντος ελληνικός κόσμος, γεωγραφική-πολιτιστική εξάπλωση με τη διάδοση της ελληνικής γλώσσας).*
* *Ένας Έλληνας της ελληνιστικής εποχής, καθώς μονολογεί, σχολιάζει τη γνωστή επιγραφή. Μοιάζει να αξιολογεί τα γεγονότα του παρελθόντος(νικηφόρα εκστρατεία του Μ. Αλεξάνδρου) με την πείρα της δικής του παρακμασμένης εποχής (200 π.Χ, 10 χρόνια πριν από την καταλυτική μάχη της Μαγνησίας που σήμανε την οριστική επικράτηση των Ρωμαίων), αλλά και τη λανθάνουσα ιστορική εμπειρία του Καβάφη, ο οποίος γράφει το ποίημα το 1931 (9 χρόνια μετά τη Μικρασιατική καταστροφή και τη δραματική συρρίκνωση του ελληνισμού). Με τη βοήθεια της φαντασίας ο ομιλητής καθιστά αισθητή την αδιαφορία των Σπαρτιατών για την επισήμανση από τον Αλέξανδρο της απουσίας τους από τη νικηφόρα μάχη στο Γρανικό. Ειρωνεύεται τη στάση τους αυτή, για να περάσει στη συνέχεια σε απαρίθμηση των νικηφόρων μαχών των Ελλήνων και να αφήσει να νοηθεί ότι η απουσία των Λακεδαιμονίων δεν επηρέασε ουδόλως την ιστορική εξέλιξη, απλώς απομόνωσε τους ίδιους από την πολιτισμική έκρηξη αυτής της εποχής. Βασικό χαρακτηριστικό αυτής της έκρηξης, το οποίο προέκυψε ως αποτέλεσμα της εκστρατείας του Μ. Αλεξάνδρου, είναι η οικουμενικότητα του Ελληνισμού. Ο ελληνικός καινούργιος κόσμος, απλώνεται σε απέραντη γεωγραφική έκταση και ομιλεί την ελληνική γλώσσα. Με τη στάση τους οι Λακεδαιμόνιοι αυτοπεριορίστηκαν στην κλειστή κοινωνία τους, παρηγορώντας τον εαυτό τους με μια κενή έπαρση σχετικά με την πολεμική τους ανωτερότητα. Τελικά δεν αξίζει να γίνεται λόγος γι’ αυτούς. Το ποίημα συνθέτει με αριστοτεχνικό τρόπο την αρνητική με τη θετική πλευρά της ιστορίας: από την ειρωνική οπτική (για τη στάση των Λακεδαιμονίων) ως την εξύμνηση των κορυφαίων επιτευγμάτων που δημιούργησε η πανελλήνια εκστρατεία. από την κρίσιμη καμπή[[1]](#footnote-1) της ελληνιστικής εποχής (200 π.Χ.) ως τη σημαντική θετική επενέργεια που είχαν οι κατακτήσεις του Μ. Αλεξάνδρου για τον ελληνισμό.*
* *Μας παραπέμπει σε μια εποχή που αρχίζει η παρακμή του ελληνιστικού κόσμου. Ως τα 200 π.Χ. ήταν η περίοδος της μεγάλης ακμής. Στο ποίημα μιλά ένα υποθετικό-πλαστό πρόσωπο, ένας Έλληνας , σε α΄πληθυντικό πρόσωπο, γιατί εκφράζει όλους τους Έλληνες της εποχής αυτής. Βέβαια, αυτός ο σχολιαστής δεν είναι άλλος από τον ποιητή, του οποίου είναι γνωστός ο θαυμασμός και η περηφάνια για την αίγλη[[2]](#footnote-2) του ελληνικού πολιτισμού των ελληνιστικών χρόνων, και ιδιαίτερα για την ακτινοβολία της ελληνικής γλώσσας. Τρία είναι τα χρονικά επίπεδα του ποιήματος: 1ο🡪334 π.Χ., έτος της νίκης στο Γρανικό, η εποχή της πανελλήνιας εκστρατείας και η στάση των Λακεδαιμονίων, 2ο🡪200 π.Χ, ο κόσμος της ελληνιστικής εποχής και ο υποθετικός αφηγητής, 3ο🡪η εποχή κατά την οποία δημιουργήθηκε το ποιήμα (1931). Μερικοί μελετητές βλέπουν τον ποιητή να αποτιμά έμμεσα τη σύγχρονή του ιστορική πραγματικότητα και διακρίνουν υπαινιγμούς στη συρρίκνωση του ελληνισμού της Ανατολής με τη Μικρασιατική καταστροφή του 1922.*

***1η ενότ. 🡪*** *το πρόσωπο-αφηγητής της ιστορικής αφήγησης παρουσιάζεται να φαντάζεται και να μονολογεί, ως εκπρόσωπος όλων των Ελλήνων των ελληνιστικών κρατών, σχετικά με την αντίδραση των Σπαρτιατών. Η εκπροσώπηση εισάγεται με τη χρήση α΄ πληθ. προσώπου. Ο αφηγητής φαντάζεται πως οι Σπαρτιάτες αδιαφορούν πλήρως για τα λεγόμενα από τον Αλέξανδρο σχετικά με την απουσία τους από τη νίκη στο Γρανικό. Απαξιώνουν πλήρως μια εκστρατεία όλων των άλλων Ελλήνων, η οποία δεν θα είχε για αρχηγό βασιλέα των Σπαρτιατών. Παίρνει δήθεν το μέρος των Λακεδαιμονίων και μιλά για λογαριασμό τους, όμως στα λόγια του διακρίνεται η ειρωνεία, που την επιτείνουν τα επιρρήματα κάλλιστα, παντάπασι, φυσικά, βεβαιότατα. Η στάση των Σπαρτιατών χαρακτηρίζεται αλαζονική, υπεροπτική, υπερφίαλη. Η ειρωνική διάθεση γίνεται πιο φανερή με τους στ. 7-11 και στον στίχο 12 κατανοεί τη σπαρτιατική στάση και την ειρωνεύεται συγχρόνως.*

***2η ενότ. 🡪****σύντομη αναφορά ιστορικών γεγονότων: στ. 13-17 απαριθμούνται οι τρεις πιο σπουδαίες μάχες και νίκες των Ελλήνων: Γρανικός, Ισσός, Άρβηλα (Γαυγάμηλα). Τονίζεται με έμφαση η συντριβή των Περσών και τα νέα δεδομένα της ιστορίας ξεπερνούν τη στάση των Λακεδαιμονίων, τους αφήνουν στάσιμους σε μια στιγμή του παρελθόντος. Στους στ. 18-23 δημιουργείται μια ατμόσφαιρα συναισθηματικής έξαρσης και το ποίημα αποκτά έναν τόνο εγκωμιαστικό και εξυμνητικό. Τοπικά βρισκόμαστε στην απέραντη επικράτεια των μακεδονικών κτήσεων και χρονικά κατεβαίνουμε από την εποχή της εκστρατείας του Μ. Αλεξάνδρου στο έτος 200 π.Χ.*

***3η ενότ. 🡪*** *συνδέεται με την προηγούμενη ενότητα με το «Εμείς»🡪τα ελληνιστικά κράτη που δημιουργήθηκαν μετά το θάνατο του Μ. Αλεξάνδρου (323π.Χ.). Διαμορφώθηκε μια νέα πνευματικο-πολιτισμική πραγματικότητα και το σημαντικότερο από τα στοιχεία της νέας πραγματικότητας είναι η εξάπλωση και η διάδοση της ελληνικής γλώσσας, η οποία συγκροτεί την πνευματική και πολιτισμική υπόστασή τους. Στοχαστικές προσαρμογές🡪νέο πνεύμα ζωής, εναρμονισμένο προς τον ελληνικό καινούργιο και μέγα κόσμο. Παρατηρούμε επίσης την κλιμάκωση της ειρωνικής στάσης του ποιητή προς τους Λακεδαιμονίους: η αρχική λεπτή ειρωνεία της πρώτης ενότητας γίνεται περιφρόνηση, απαξίωση, σχεδόν σαρκασμός. Είναι χαρακτηριστική η παροιμιακή χρήση του τελευταίου στίχου στη νεοελληνική γλώσσα: η σημασία του ταιριάζει σε περιπτώσεις ανθρώπων ή πραγμάτων, για τις οποίες δεν αξίζει να γίνεται λόγος.*

* ***Η κριτική των Λακεδαιμονίων από το σχολιαστή🡪****στ. 11: την κρίνει δήθεν φυσιολογική, βλέποντάς την με κατανόηση και συγκαταβατικότητα και την αιτιολογεί με λεπτή ειρωνεία. Όμως στον τελευταίο στίχο έρχεται η ανατροπή🡪 η λεπτή ειρωνεία γίνεται σαρκασμός, περιφρόνηση και απαξίωση, που εκφράζεται έντονα, με θαυμαστικό (για Λακεδαιμονίους να μιλούμε τώρα!). Η διαφορά της στάσης του σχολιαστή οφείλεται στο ότι καταδείχτηκε η ασημαντότητα των Λακεδαιμονίων ύστερα από την απαρίθμηση των τόσων λαμπρών νικών και από την υπόμνηση της σπουδαιότητας του καινούργιου κόσμου που έχει προκύψει (απέραντες εκστρατείες, επίδραση σε πολλούς λαούς, διάδοση γλώσσας, κτλ.). Ύστερα από τόσες κοσμογονικές αλλαγές και μέσα στην πλημμύρα τόσων επιτευγμάτων ποιος θυμάται τους Λακεδαιμονίους! Τώρα η έπαρση των Λακεδαιμονίων για την αξία τους ανάμεσα στους Έλληνες έχει μετατεθεί στο σχολιαστή, που επαίρεται για την αξία του ελληνικού κόσμου του 200 π.Χ., στον οποίο ανήκει και ο ίδιος. O τελευταίος στίχος του ποιήματος έχει πάρει στα νέα ελληνικά παροιμιακή σημασία και χρησιμοποιείται για κάποιον που έχει χάσει την αξία ή την αίγλη του και δεν αξίζει τον κόπο να γίνεται λόγος γι’ αυτόν.*

*Η γλώσσα είναι δημοτική με πολλές όμως λέξεις της καθαρεύουσας (παντάπασι, υπηρέτας, στάσις, εσαρώθη κ.ά.). Ο Καβάφης είναι γενικώς φειδωλός στη συσσωρευτική χρήση επιθέτων, εκφράζεται πολύ συγκεκριμένα και λιτά. Εδώ όμως, αντίθετα με τη γνωστή λιτότητα του Καβάφη, παρατηρείται πλούτος επιθέτων, ακόμα και συσσώρευσή τους (στ.18-23). Παρατηρούμε και τη φροντίδα του ποιητή για τη σύνδεση των περιόδων με κατάλληλες διαρθρωτικές λέξεις. Το ύφος αρχικά είναι απλό και πεζολογικό (στ.1-17). Στη συνέχεια όμως γίνεται θριαμβικό, στομφώδες[[3]](#footnote-3) και ρητορικό, κυρίως με τη συσσώρευση επιθέτων και κύριων ονομάτων, με στόχο τη δημιουργία κλίματος έπαρσης για τα επιτεύγματα του ελληνισμού των ελληνιστικών χρόνων.*

*στους στ. 18-30 παρατηρείται συσσώρευση επιθέτων (τα πιο πολλά από αυτά είναι σε σχήμα ασύνδετο, που υπογραμμίζει το πλήθος των χαρακτηρισμών) και στους στ.24-31 υπάρχει συσσώρευση ουσιαστικών, κυρίως κύριων ονομάτων, περιοχών και κατοίκων τους. Αυτή η συσσώρευση και ο παράλληλος ρητορικός στόμφος καθώς και η έξαρση του τόνου στο λόγο αποτελούν παρέκκλιση του ποιητή από την πάγια λιτότητά του. Στόχος η δημιουργία ενός εκφραστικού κλίματος καυχησιολογίας και έπαρσης για τα επιτεύγματα του ελληνισμού των ελληνιστικών χρόνων. Κυριαρχεί η συναισθηματική ένταση του αφηγητή, ο οποίος εξυμνεί την εκστρατεία και τα αποτελέσματά της υπογραμμίζοντας τη σπουδαιότητά τους.*

***Παράλληλο κείμενο στο ποιήμα του Κ.Π.Καβάφη «Στα 200 π.Χ.»***

***Κ.Π.Καβάφης « Ποσειδωνιάται»***

*Την γλώσσαν την ελληνική οι Ποσειδωνιάται*

*εξέχασαν τόσους αιώνας ανακατευμένοι*

*με Τυρρηνούς και με Λατίνους, κι άλλους ξένους.*

*Το μόνο που τους έμενε προγονικό*

*ήταν μια ελληνική γιορτή, με τελετές ωραίες,*

*με λύρες και με αυλούς, με αγώνας και στεφάνους.*

*Κ’ είχαν συνήθειο προς το τέλος της γιορτής*

*τα παλαιά τους έθιμα να διηγούνται,*

*και τα ελληνικά ονόματα να ξαναλένε,*

*που μόλις πια τα καταλάμβαναν ολίγοι.*

*Και πάντα μελαγχολικά τελείων’ η γιορτή τους.*

*Γιατί θυμούνταν που κι αυτοί ήσαν Έλληνες-*

*Ιταλιώται έναν καιρό κι αυτοί.*

*και τώρα πώς εξέπεσαν, πώς έγιναν,*

*να ζουν και να ομιλούν βαρβαρικά*

*βγαλμένοι-ω συμφορά!- απ’ τον Ελληνισμό.*

*Να συγκρίνετε το παραπάνω ποίημα με το ποιήμα « Στα 200 π.Χ.» του Κ.Π.Καβάφη και να εντοπίσετε ομοιότητες και διαφορές.*

1. χρονική περίοδος κατά την οποία συμβαίνουν εξελίξεις, που αλλάζουν την έως τότε πορεία στον πολιτικό, κοινωνικό, προσωπικό ή άλλο τομέα [↑](#footnote-ref-1)
2. μεγάλη δόξα, φήμη [↑](#footnote-ref-2)
3. επιτηδευμένος (=υπερβολικά προσεγμένος, προσποιητός) τρόπος στην εκφορά του λόγου, που με τις δραματικές αυξομειώσεις της φωνής δίνει έναν τόνο σπουδαιότητας, μεγαλοπρέπειας ή και αλαζονείας [↑](#footnote-ref-3)